text:
21Ge go fetile matšatši a se makae Jesu a boela motseng wa Kapernaume, gomme gwa tsebega gore o mo gae. 2Batho ba kgobokana ka bontši mo go ilego gwa hlokega sebaka, le gona pele ga mojako. Jesu a ba begela molaetša wa Modimo. 3Gwa fihla banna ba bane ba rwadišane motho wa go repha ditho, ba mo tliša go Jesu. 4E rile ge ba šitwa ke go batamela Jesu ka lebaka la bontši bja batho, ba phula lešoba tlhakeng go lebana le mo Jesu a bego a le gona. Ge ba seno phula lešoba ba fološetša leako leo morephaditho a bego a robaditšwe go lona ka lona. 5Ge Jesu a bona ka moo ba dumelago go yena ka gona, a botša morephaditho a re: “Ngwanaka, o lebaletšwe dibe tša gago.”
6Boramangwalo ba bangwe ba ba bego ba dutše moo ba re ka dipelong tša bona: 7“Motho yo o reng a realo? O nyefola Modimo. Ke mang yo a ka lebalelago batho dibe ntle le Modimo?”
8Jesu a lemoga ka pela se ba se naganago, ka gona a re go bona: “Le reng le nagana ka mokgwa wo? 9Se bonolo ke sefe, go re go morephaditho: ‘O lebaletšwe dibe tša gago,’ goba go re: ‘Emelela o rwale leako la gago o sepele’? 10Bjale ge, ke nyaka go le bontšha gore Morwamotho o na le maatla a go lebalela batho dibe mo lefaseng.” Ka gona a re go morephaditho: 11“Ke re go wena: Emelela, o rwale leako la gago o ye gae.”
12Yena a emelela, a napa a rwala leako la gagwe, a tšwa a sepela bohle ba mo lebeletše. Ka moka ba makala, gomme ba tumiša Modimo ba re: “Tša mohuta wo ga se ra ka ra di bona!”
13Jesu a buša a boela kua letsheng la Galilea; lešaba le legolo la tla go yena, mme a ba ruta. 14Ka morago ge a feta a bona Lefi, morwa wa Alfeose, a dutše ngwakong wa lekgetho. A re go yena: “Ntatele!” Lefi a emelela a mo latela.
15Ya re ge Jesu a le dijong ka ngwakong wa Lefi, balekgetho ba bantši le badiradibe ba bangwe ba tla ba ja le yena gotee le barutiwa ba gagwe, ka ge ba be ba dula ba mo šala morago ka bontši. 16Ge boramangwalo ba bangwe ba e bego e le Bafarisei ba bona Jesu a eja le badiradibe le balekgetho, ba botšiša barutiwa ba gagwe ba re: “O reng a eja le batho ba mohuta wo?”
17Jesu a ba kwa gomme a ba fetola a re: “Ngaka ga e nyakwe ke ba ba phedilego gabotse, e nyakwa ke ba ba babjago. Ga se ka tlela go botša baloki gore ba sokologe, ke tletše go botša badiradibe.”
18Barutiwa ba Johanese Mokolobetši le ba Bafarisei ba kile ba re ba ikona dijo gwa tla batho ba bangwe go Jesu, ba mmotšiša ba re: “Barutiwa ba Johanese le ba Bafarisei ba reng ba ikona dijo, mola barutiwa ba gago bona ba sa ikone?”
19Jesu a ba fetola a re: “Kgane bagwera ba monyadi ba ka ikona dijo monyadi a sa na le bona? Ge monyadi a sa na le bona ba ka se ikone. 20Fela nako e tla tla yeo ka yona monyadi a tlago tlošwa go bona; ya ba gona ba ikonago.
21“Ga go motho yo a pharago segaswa se sefsa seaparong sa kgale, ka gobane se ka gagola seaparo sa kgale sa godiša lešoba. 22Le gona ga go motho yo a tšhelago beine ye e sa tšogo hlotlwa ka makukeng a kgale, ka gobane e ka a paleša, mme gwa loba beine le ona makuka. Beine ye e sa tšogo hlotlwa e tšhelwa ka makukeng a mafsa.”
23
E kile ya re ge Jesu a putla ka mašemong a korong ka letšatši la Sabatha, barutiwa ba gagwe ba tšama ba ekga diako. 24Bafarisei ba botšiša Jesu ba re: “Barutiwa ba gago ba reng ba dira se se sego sa dumelelwa ka letšatši la Sabatha?”
25
Jesu a ba fetola a re: “Na ga se la ka la bala se Dafida a kilego a se dira mola a hloka sa go ja, mola yena le banna ba ba bego ba na le yena ba swerwe ke tlala – 26
ka mo a ilego a tsena ka ngwakong wa Modimo mehleng ya ge Abiatare e le Moprista yo Mogologolo, mme a ja dinkgwa tše di bego di abetšwe Modimo, tše go bego go se motho yo a dumeletšwego go di ja ge e se moprista, a di ngwathelana le bao ba bego ba na le yena?”
27Jesu a fetša ka go re: “Letšatši la Sabatha le diretšwe motho, ga se motho yo a diretšwego letšatši la Sabatha. 28Ge go le bjalo, Morwamotho o na le tokelo ya go laetša ge eba melao ya Sabatha e swanetše go latelwa.”


c: text/html

text:
461“Seswantšho sa Bele,
modimo wa Babilone,
se pšhatlagane,
le sa Nebo se sekame.
Diswantšho tša medimo yeo di be di fela di kukwa ka tlhompho,
eupša bjale di rwalwa ka dipokolo,
ke merwalo diruiweng tše di šetšego di lapile.
2Medimo yeo e wele,
ye mengwe e pšhatlagane;
e paletšwe ke go iphološa –
e a thopša, e a thothwa.
3“Ntheeletšeng,
lena ditlogolwana tša Jakobo,
lena mašaledi a setšhaba sa Israele.
Ke le hlokometše go tloga ge le belegwa.
4Ke nna Modimo wa lena,
gomme ke tla le hlokomela go fihlela le tšofala,
meriri ya lena e eba ye meputswa.
Le hlodilwe ke nna gomme ke tla le hlokomela;
ke tla le thuša, ka le hlakodiša.”
5Morena o a botšiša o re:
“Le ntshwantšha le mang?
Kgane go na le yo a swanago le nna?
6Batho ba ntšha gauta ka dikhwameng tša bona,
ba ela silibera ka keloboima.
Ba thwala morulagauta go bopa modimo wa seswantšho;
ke moka ba khuname ba o rapele!
7Ba a o kuka, ba o atha;
ba o hloma madulong, wa ema moo,
wa se šuthe mo o lego gona.
Ge motho a o rapela ga o mo fetole,
goba wa mo hlakodiša ge a le tlalelong.
8“Gopodišišang tšeo,
lena le ntsogelago maatla;
elang hloko tše ke di dirilego.
9Gopolang tše di hlagilego pele,
tše di diregilego kgale;
dumelang gore Modimo ke nna fela,
le gore yo mongwe wa go etša nna ga a gona.
10Ke begile mathomong tše di tlago hlaga mafelelong;
ke boletše kgale tše di tlago direga,
ka re merero ya ka e tla phethega,
ke tla dira tšohle tše ke ratago go di dira.
11Ke bitša monna wa go tšwa nageng ya kgole ya bohlabela;46:11 “monna ... bohlabela” Lebelela Jes. 41:2.
o tla theoga bjalo ka lenong,
a phetha tše ke ikemišeditšego tšona.
Ruri, ke tla phetha tše ke di boletšego,
ka dira tše ke ikemišeditšego tšona.
12“Ntheeletšeng,
lena setšhaba se se ngangabetšego,
se se gopolago gore go hlakodišwa ga sona go kgole.
13Ke tla le phološa kgauswinyana –
go ka se tšee sebaka.
Nka se diege go le hlakodiša.
Ke tla phološa Jerusalema,
ka thakga Baisraele.”

robotstxt: allowed

filter: keep


text:
21
Luk. 6:37
Bjale ge, wena motho, o lego semangmang, mosolabangwe, o ka se re ga o na molato, gobane ge o solela bangwe tše ba di dirago etšwe le wena o di dira, o a ikahlola. 2Re a tseba gore Modimo ge a ahlola badiri ba tše bjalo go lebane. 3Eupša wena motho, o dirago tšona tšeo o di solago go ba bangwe, na o gopola gore o tla phonyokga kahlolo ya Modimo? 4Na ga se gore o nyatša Modimo ka ge a lokile kudu, a sa go felele pelo, a le pelotelele? Ga ke re o a tseba gore Modimo, ka botho bja gagwe, o rata go go hlahla gore o sokologe? 5Eupša wena o ne kgang ebile o gana go itshola, ka gona o ikobela kotlo ye kgolo ya Letšatši la Kahlolo, mohla Modimo a tlilo utolla kahlolo ya gagwe mme a ahlola ka toka. 6
Diema 24:12
Gobane Modimo o tlilo nea mongwe le mongwe se se lebanego mediro ya gagwe: 7bao ba kgotleletšego go dira tše di lokilego, ba nyakago gore Modimo a ba tumiše, a ba rete, le gona a dire gore ba se ke ba hwa, bona o tla ba phediša go ya go ile. 8Bao e lego dijato le gona ba ganago se e lego nnete, ba kwanago le bokgopo; bao bona Modimo o tla ba galefela, o tla ba tukela bogale. 9Mang le mang yo a dirago tše dimpe o tla welwa ke tlaišego le tlalelo, pele tša wela Mojuda, gwa latela yo e sego Mojuda. 10Fela mang le mang yo a dirago tše di lokilego, pele Mojuda, gwa latela yo e sego Mojuda, Modimo o tla mo tumiša, a mo reta, a dira gore a be le khutšo, 11
gobane Modimo ga a bebe batho.
12Ba ba dirilego sebe ba sa tsebe melao ya Moshe, ba tla lahlega ba sa ahlolwe ka melao yeo. Ba ba dirilego sebe ba tseba melao ya Moshe, ba tla ahlolwa ka melao yeo. 13Gape batho ga ba lokafatšwe ke Modimo ka go kwa melao ya Moshe, eupša ba lokafatšwa ka go phetha melao yeo. 14Baditšhaba ga ba ne melao ya Moshe, eupša ge ba dira se se laelwago ke melao yeo ka go itsebela sona ka bobona, gona bona beng ke molao ka bobona, le ge melao ya Moshe mo go bona e se gona. 15Maitshwaro a bona a bontšha gore se melao yeo e se laelago se ngwadilwe ka dipelong tša bona. Ebile matswalo a bona a bontšha gore seo ke nnete, ka ge ditlhaologanyo tša bona ka nako ye nngwe di ba tšwa, ka nako ye nngwe di ema le bona. 16Bjale ge, go ya ka Taba ye Botse ye ke e begago ye, dilo tše di tla bonagala ka Letšatši la Kahlolo, mohla Modimo a tlago ahlola batho ka Jesu Kriste go ya ka dikhupamarama tša bona.
17Bjale wena? Etse o re ke wena Mojuda; o ikanya melao ya Moshe ebile o ikgantšha ka Modimo; 18o tseba se Modimo a nyakago o se dira, o ithutile melao ya Moshe go kgetha se se lokilego; 19o itirile mohlahli wa difofu le seetša sa ba ba lego leswiswing; 20o re ke wena moeletši wa ditlaela le morutiši wa ba ba sa tsebego selo, ka ge o nagana gore melao ya Moshe e go ruta tšohle mabapi le tsebo le therešo. 21Ka ge o le morutabangwe, o reng, wena mong, o sa ithute? O reng o laya batho gore ba se ke ba utswa, etšwe wena mong o utswa? 22O reng o iletša bangwe go otswa, mola wena o otswa? O šišingwelang medimo ya diswantšho, eupša o thopa tša ka ditempeleng tša medimo yeo? 23Wena o kgantšhago melao ya Modimo, o reng o hlompholla Modimo ka go tshela melao yeo? 24
Gobane Mangwalo a Makgethwa a re: “Baditšhaba ba nyefola Modimo ka lebaka la lena Bajuda.”
25Go bolla ga lena go tla le hola ge le phetha melao ya Moshe, fela ge le sa e phethe, go bolla ga lena go no swana le go se bolle. 26Ka gona, ge lešoboro la moditšhaba le ka phetha tšohle tše di laelwago ke melao ya Moshe, go Modimo le swana le yo a bolotšego. 27Ka lebaka leo, baditšhaba, le ge e le mašoboro eupša ba phetha melao ya Moshe, ba tla ahlola lena le e tshelago etšwe le na le yona e ngwadilwe ebile le bolotše. 28Gape ga se gore Mojudajuda ke yo a bolotšego, le gona ga se gore lebollobollo ke leswao leo le bonalago mmeleng. 29
Aowa, Mojudajuda ke yo e lego Mojuda ka pelong, le lebollobollo ke le e lego la pelo, gomme ke modiro wa Moya wa Modimo, e sego wa melao ya Moshe ye e ngwadilwego. Motho yo mobjalo o retwa ke Modimo, e sego batho.


text:
171Seripa sa naga se ile sa arolelwa dikgorwana tše di tšwilego go morwa wa Josefa wa mathomo. Makire, yo e bego e le yena morwa wa mathomo wa Manase, e bile tatagoGileade, gomme e be e le mogale ntweng, ka gona naga ya Gileade le ya Bashane di ile tša arolelwa yena. 2Tše dingwe dikgorwana tša Manase tše di ilego tša fiwa naga šedi: Abiesere, Heleke, Asriele, Shekeme, Hefere le Shemida. Ke tše di reetšwego barwa ba Manase, morwa wa Josefa, bao e bego e le dihlogo tša malapa. 3Tselofohade, morwa wa Hefere, Hefere morwa wa Gileade, Gileade morwa wa Makire, Makire morwa wa Manase, o ile a se ke a ba le barwa, a ba le barwedi fela. Maina a bona e be e le Magla, Noa, Hogla, Milka le Tirtsa. 4
Bona ba ile ba ya go moprista Eleasara le go Joshua, morwa wa Nunu, le go baetapele ba re: “Morena o laetše Moshe go re fa karolo ya naga, go swana le meloko ya borena ya banna.” Ka gona, bjalo ka ge Morena a laetše, ba ile ba fiwa karolo ya naga go swana le bomorwarragotatagobona. 5Ke ka moo Manase a ilego a fiwa dikarolo tše lesome, go sa balwe Gileade le Bashane ka bohlabela bja Jordane, 6ka ge ditlogolo tša gagwe tša basadi gotee le barwa ba gagwe ba ile ba arolelwa naga. Naga ya Gileade e ile ya arolelwa ditlogolo tša Manase tše di šetšego.
7Naga ya Manase e be e tloga Asere e fihla Mikemetate, ka bohlabela bja Shekeme. Go tloga moo mollwane o be o eya borwa go akaretša batho ba Ene-Tapuage. 8Naga ya Tapuage e be e le ya Manase, eupša motse wa Tapuage, wo o lego mollwaneng, e le wa ditlogolo tša Efraime. 9Mollwane o be o theogela nokaneng ya Kana. Metse ye e bego e le ka borwa bja nokana ye e be e le ya ba Efraime, le ge e be e le ka nageng ya Bamanase. Mollwane wa Bamanase o be o tšwela pele ka lehlakoreng la ka leboa la nokana, mme o felela Lewatleng la Mediteraniene. 10Baefraime ba be ba le ka thoko ya borwa, mme Bamanase ba le ka thoko ya leboa, Lewatle la Mediteraniene e le mollwane wa bona wa ka bodikela. Baasere ba be ba le ka thoko ya leboabodikela, mme Baisakara ba le ka thoko ya leboabohlabela. 11Ka gare ga naga ya Isakara le ya Asere Bamanase ba be ba filwe motse wa Bethe-Sheane le wa Jibleamo, gotee le metsana ye e bego e e dikologile, le Doro, Endoro, Taanake, Megido, le metsana ye e bego e e dikologile. 12
Fela kgoro ya Manase ga se ya ka ya kgona go leleka batho bao ba bego ba dula metseng yeo, ka gona Bakanana ba ile ba ikgethela go dula moo. 13Le ge Baisraele ba eba le maatla go feta pele, ga se ba ka ba raka Bakanana ka moka, eupša ba ile ba ba gapeletša go ba šomela.
14Ditlogolo tša Josefa di ile tša re go Joshua: “Ke ka lebaka lang o re file fela karolo e tee ya naga? Re setšhaba se sentši, ka gobane Morena o re šegofaditše.”
15Joshua a ba fetola a re: “Ge eba le le setšhaba se sentši gomme naga ya dithaba ya Efraime e sa le lekane, gona eyang sethokgweng le ikgoreleng lefelo nageng ya Baperise le Barafa.”
16Bona ba mo fetola ba re: “Naga ye ya dithaba ga se ye kgolo mo e ka re lekanago, fela Bakanana ba kua melaleng ba na le makoloi a ntwa a tshipi, le bale ba kua Bethe-Sheane le metsaneng ye e e dikologilego, le ba kua molaleng wa Jesriele le bona ba nao.”
17Joshua a re go ba kgoro ya Efraime le go ba seripa sa kgoro ya Manase sa ka bodikela: “Le tloga le le ba bantši, gomme le na le maatla kudu. Le tla fiwa karolo ye nngwe. 18Naga ya dithaba e tla ba ya lena. Le ge e le sethokgwa le e kgore mme selete sohle e tla ba sa lena. Ge e le Bakanana bona le ba leleke, le ge ba ka hlwa ba na le makoloi a ntwa a tshipi, mme ba na le maatla.”


text: POLOKWANE: “Aforika Borwa ke naga ya dinaletšana. Re na le dinaletšana go tšwa mahlakoreng ka moka a bophelo … boramabelo, boramatswele, dibapadi tša kgwele ya maoto, diopedi, badiragatši ba thelebišene, difilimi le diterama tša sefaleng… Bophelo bja batho ba ke go thabiša rena… go dira gore re phele re thabile ebile re ikgantšha ka bona. Batho ba ba beya rena le naga ya rena mmepeng wa lefase…ba dira gore re tsebege le go tuma. Fela batho ba ke batho bjalo ka nna le wena…batho ba ke batho pele ba eba boramabelo, boradipapadi, diopedi le badiragatši. Bjalo ka batho, ka dinako tše dingwe, dinaletšana tša rena di ubulwa ke madimo a bophelo gomme tša wela fase. Na ge dinaledi di wetše fase, di thušwa ke bomang? Ge batho bao ba thabišago batho ba babgwe ba nyamile, na bona ba thabišwa ke mang? Ge dinaletšana tša rena di wele, re a di nyatša, ra di kodutla le go dira meswaswo ka tšona…re dira dilo tšeo di kwešago dinaletšana tše bohloko. Dinaletšana di ikhwetša di le bodutung…di se na bao ba ratago go di thuša ka nako yeo di nyakago thekgo le thušo. Tše dingwe tša dinaletšana di itahlela ka gare ga bjala goba diokobatši go ikhutša lenyatšo le dikwero mola tše dingwe di hlokofala di se na le ge e ka ba sente gomme di bolokwa ka go kgoboketša dimpho go tšwa go bafetakatsela. Bjalo ka Kgoro ya Dipapadi, Bokgabo le Setšo, ka lenaneo la ‘Silapha’ (Re gona), re tšere maemo a gore dinaletšana tša rena di ka se sa ba noši ge di le mathateng…re tla ba gona. Ka lenaneo le re gona go thekga le go thuša dinaledi tša rena… re gona,” gwa pumpunyega lentšu la Tona ya Kgoro yeo, Nathi Mthethwa, ka molaetša wo o gatišitšwego nakong ya ge Kgoro e thakgola lenaneo la Silapha mo Limpopo hotelengtsoko ka ntlenyana ga Polokwane ka Labone le Labohlano la 7 – 8 Diphalane 2021.


text:
Poledišano ya mathomo
(Jobo 4:1 – 14:22)
41Ke mo Elifase wa go tšwa Temane a fetotšego Jobo a re:
2“Kgane o ka selekega ge nka boledišana le wena?
Fela ga ke sa kgona go homola.
3O be o ruta batho ba bantši,
o tiiša ba ba nolegilego moko.
4Ba ba lego mathateng o be o ba kgothatša;
ba ba lapilego o ba lapološa.
5Bjale ge mathata a wela wena,
o felelwa ke tshepo, o a gakanega.
6Ga ke re go boifa Modimo wa gago ke sona se o se botilego,
le go hloka bosodi ga gago ke sona se o se tshepilego?
7Nke o gopodišiše mo:
Na o gona mohlokabosodi goba moloki yo a kilego a fedišwa?
8Nna se ke se tsebago ke gore bomolemabobe
ba go bjala le mathata ba buna tšona tšeo.
9Bona bao Modimo o ba bolaya a befetšwe,
a ba fediša a ba galefetše.
10Bakgopo bao ba a bopa,
ba rora boka ditau;
eupša Modimo o homotša tawana tšeo, o di kgola meno.
11Ba hwa bjalo ka tau tše di hlokago sa go ja, bana ba bona ba gašagana.
12“Nkile ka sebelwa taba ka tsebeng.
13
Ya ntlhoba boroko bjalo ka segateledi,
mola batho ba robetše bja matlogadibešong.
14Ka thothomela ka letšhogo,
mmele wohle wa ka wa roromela.
15Phefšana ye tshesane ya mphorola sefahlego;
ka kgaoga letswalo,
moriri wa ba wa tširoga.
16Ka bona selotsoko se eme pele ga ka,
fela ke sa se hlathe.
Ge go rile tuu, ka kwa lentšu le re:
17‘Kgane motho wa nama e ka ba moloki pele ga Modimo,
goba a hloka bosodi pele ga Mmopi wa gagwe?
18Gape le batseta ba gagwe ba legodimong
yena ga a ba tshepe;
ee, le mo go barongwa o hwetša ba bosodi.
19Bjale a ka napa a tshepa
ba ba dulago ka dintlong tša mobu,
dibopiwa tša letsopa,
bona ba ba pitleletšegago bjalo ka tšhwele?
20Motho le mo hlabela a phela,
la dikela a hwile.
O timelela sa ruri go se yo a lemogago.
21O loba tšohle tše a nago le tšona,
a hwe a se na bohlale.’ ”


text:
161Morena a bolela le nna a re: 2“O se ke wa tšea mosadi goba wa ba le bana nageng ye. 3E re ke go botše se se tlago hlagela bana ba ba tswalelwago fa, se tlago hlagela le bommabo le botatabo. 4Ba tla hwa ba bolawa ke malwetši a mašoro, gomme ba ka se llelwe goba ba bolokwa ke motho – e tla ba nke ke dišu nageng. Ba tla bolawa ka tšhoša, goba ba hwa lehu la tlala, gomme ditopo tša bona di tla lewa ke manong le dibata.”
5Morena a tšwela pele a re: “O se ke wa tsena ka lapeng leo go lona go hlobošwago, goba wa ya go hloboga mohu, goba wa ya matshedišong. Nka se sa atla setšhaba se ka boiketlo, goba ka se rata, goba ka se šokela. 6Ba bagolo le ba banyenyane ba tla hwela mo nageng ye, eupša ba se bolokwe, ba se ilelwe. Ga go yo a tlago ikgaya goba a ipoola hlogo e le go ba ilela. 7Ga go yo a tlago solela molli dijo e le go mo homotša ka ge a hlokafaletšwe; ga go yo a tlago mo fa sa go nwa e le go mo homotša, ešita le ge a hlokafaletšwe ke tatagwe goba mmagwe.
8“O se ke wa tsena ka lapeng leo go lona go ketekwago. O se ke wa dula fase wa ja goba wa nwa le bona, 9
25:10
Kut. 18:23
gobane nna, Morena Ramaatlaohle, Modimo wa Israele, ke re ke tla fediša mekgolokwane ya lethabo le tlhalalo, le ya mekete ya lenyalo. Taba tše di tla direga lena ba le dulago mo le sa phela, mme le tla di bona.
10“Ge o ba botša tšeo ka moka ba tla go botšiša gore ke ka lebaka la eng ke rile ke tla ba tlišetša masetlapelo a makaaka. Ba tla botšiša gore ba sentšeng, sebe se ba fošeditšego Morena Modimo wa bona ka sona ke sefe. 11Ke mo wena o swanetšego go ba botša gore Morena o rile: ‘Ke ge borakgolokhukhu ba lena ba ile ba mphuralela ba ya go hlankela medimo ye mengwe, ba e khunamela. Ba ile ba ntlhanamela ba se phethe melao ya ka. 12Eupša lena le dirile tše mpe go feta le borakgolokhukhu ba lena. Bohle le ngangabaletše go dira tše mpe tše le di ratago, le gana go ntheeletša. 13Ka lebaka leo, ke tla le leleka nageng ye ka le iša nageng ye lena le borakgolokhukhu ba lena le sa e tsebego. Ke gona moo le tlago khunamela medimo ye mengwe bošego le mosegare, gobane nka se le gaugele.’ ”
14Morena o re: “Nako e etla mohla batho ba ka se sa ikanago ka nna ba re: ‘Ka Morena yo a phelago, yo a ilego a ntšha setšhaba sa Israele nageng ya Egepeta.’ 15Ba tla ikana ka nna ba re: ‘Ka Modimo yo a phelago, yo a ilego a ntšha setšhaba sa Israele nageng ya ka leboa le dinageng tšohle tše dingwe tše ke bego ke ba leleketše go tšona.’ Ke tla ba bušetša nageng ya bona, nageng ye ke ilego ka e fa borakgolokhukhu ba bona.”
16Morena o re: “Ke ya go bitša baswari ba dihlapi ba bantši gore ba tle ba sware setšhaba se. Ka morago ke tla ya go bitša batsomi ba bantši gore ba tle ba ba tsome dithabeng tšohle le mebotong yohle le gona ka magageng, 17gobane se sengwe le se sengwe se ba se dirago ke a se bona. Ga go se se nkhutetšego; dibe tša bona ke di bona ka a ka mahlo. 18Ke tla ba otlela bokgopo bja bona le dibe tša bona gabedi, ka ge ba tšhilafaditše naga ya ka ka medimo ya diswantšho ya go šišimiša ya go etša ditopo, le gona ba beile medingwana ya makgapha mo gohle nageng ye ke e filego setšhaba sa ka.”
19Morena, wena maatla a ka le sebo sa ka, wena botšhabelo bja ka ge ke le tlalelong, ditšhaba di tla tla go wena di etšwa mafelelong a lefase, tša re: “Borakgolokhukhu ba rena ba be ba na le medimo ya bofora fela, medimo ya diswantšho ya lefeela ye e se nago mohola. 20Kgane motho a ka itirela medimo? Gape e ka se be medimodimo.”
21Morena o re: “Bjale ge, ke tla bontšha ditšhaba maatla a ka le bonatla la mafelelo; ke mo ba tla tsebago gore leina la ka ke Morena.”


text:
41Ge Ishboshete, morwa wa Saulo, a ekwa gore Abnere o bolailwe kua Hebrone, o ile a nolega moko gomme setšhaba ka moka sa Israele sa tšhoga kudu.
2Ishboshete o be a na le bahlankedi ba babedi bao e bego e le baetapele ba dihlopha tša bathopi. Bona e be e le Baana le Rekabe, barwa ba Rimone, wa kua Beerote, nageng ya Benjamene. Beerote e balwa le Benjamene. 3Badudi ba motse woo ba mathomo ba ile ba tšhabela Gitaime mme ba falalela gona go tloga ka yona nako yeo.
4
Setlogolo se sengwe sa Saulo e be e le Mefiboshete, morwa wa Jonathane, yoo a bego a na le mengwaga ye e fetšago seatla ge Saulo le Jonathane ba bolawa. Ge ditaba tša kua Jesriele tša go bolawa ga bona di kwala, mofepi wa gagwe o ile a mo kuka a tšhaba; eupša o be a itlhaganetše mo e lego gore o ile a mo uša, gomme ngwana a golofala maoto.
5Rekabe le Baana ba ile ba ya ngwakong wa Ishboshete ba fihla moo mosegare wo mogolo, ge a sa robetše boroko bja mosegare. 6Ba tsena ka ngwakong nke ba tlile go tšea mabele, gomme ba mo hlaba dimpa, ba tšhaba. 7Ba be ba tsene ka ngwakong ka phapošing ya gagwe ya go robala moo a bego a swerwe ke boroko, mme ba mmolaya. Ke moka ba mo ripa hlogo ba tloga nayo, ba sepela bošego ka moka ba putla moedi wa Jordane. 8Ba bea hlogo yela pele ga Kgoši Dafida kua Hebrone gomme ba re go yena: “Hlogo ya Ishboshete, morwa wa lenaba la gago, le le bego le leka go go bolaya, še. Lehono Morena o dirile gore kgoši, mong wa rena, a lefeletšwe go Saulo le go ditlogolo tša gagwe.”
9Dafida a ba fetola a re: “Ke ena ka Morena yo a phelago, yo a mphološitšego dikotsing ka moka: 10
Motseta yola wa go tla go nna kua Tsikelage mme a mpegela lehu la Saulo o be a gopola gore o bega taba ye botse. Ke ile ka mo swara ka mmolaya. Woo e bile moputso wo ke ilego ka mo putsa ka wona ka ge a begile taba yeo ya gagwe ye botse! 11Go tla ba mo gošoro bjang go banna ba babe ba ba bolayago motho yo a se nago molato a ithobaletše ka ngwakong wa gagwe! Bjale ke tla mo lefeletša ka lena, ka le fediša lefaseng!” 12Dafida a laela bahlabani ba gagwe gore ba bolaye Rekabe le Baana mme ba ba ripa matsogo le maoto, ba a lekeletša kgauswi le mogobe kua Hebrone. Ba tšea hlogo ya Ishboshete ba e boloka lebitleng la Abnere moo Hebrone.


text:
261Ye ke mediro ya banna ba e bego e le baleti ba Tempele. Kgorwaneng ya Korage e be e le Meshelemia, morwa wa Kore, wa lapa la Asafo. 2O be a na le barwa ba ba šupago. Šeba ka go hlatlamana ga bona: Sakaria, Jediaele, Sebadia, Jatniele, 3Elamo, Johanane le Elioenai.
4
1 Dikr. 13:14
Le gona go be go le Obede-Edomo yo Modimo a mo šegofaditšego ka go mo fa barwa ba seswai. Šeba ka go hlatlamana ga bona: Shemaya, Josabade, Joage, Sakara, Netanele, 5Amiele, Isakara le Peuletai.
6-7Morwa wa Obede-Edomo, Shemaya, o ile a ba le barwa ba: Otni, Rafaele, Obede le Elsabade. E be e le banna ba ba bušago kgorwaneng ya gabobona ka lebaka la bogale bja bona bjo bogolo. BomorwarragoShemaya, e lego Elihu le Semakia, le bona e be e le bagale.
8Lapa la Obede-Edomo le be le na le banna ba bogale ba masome a a selelago le metšo ye mebedi ba mafolofolo mošomong wo.
9Lapa la Meshelemia lona le be le na le banna ba dinatla ba lesome le metšo ye seswai.
10Kgorwaneng ya Merari e be e le Hosa, yo a bego a na le barwa ba bane, e lego Shimri, yo tatagwe a ilego a mmea moetapele le ge e be e se leitšibolo, 11Hilkia, Tebalia le Sakaria. Ka moka ga bona e be e le banna ba lesome le metšo ye meraro ba lapa la Hosa ba e bego e le baleti ba Tempele.
12Baleti ba Tempele ba be ba arotšwe dihlopha, go ya ka malapa a bona, gomme ba be ba fiwa mediro Tempeleng ka wona mokgwa wo Balefi ba bangwe ba bego ba fiwa mediro. 13Lapa le lengwe le le lengwe, le legolo le le lennyane, le be le dira matengwa go bona gore ke lesoro lefe le le swanetšego go le leta. 14Matengwa a lesoro la ka bohlabela a swara Shelemia, gomme morwa wa gagwe, Sakaria, monna yo ka mehla a bego a na le dikeletšo tše botse, yena a swarwa ke a lesoro la ka leboa. 15Obede-Edomo a tanywa ke matengwa a lesoro la ka borwa, gomme barwa ba gagwe bona ba swarwa ke a diphapoši tša bobolokelo. 16Shupime le Hosa ba tanywa ke matengwa a lesoro la ka bodikela le la Shalekete tseleng ye e rotogago. Baleti ba be ba leta ka go šielana. 17Tsatši le lengwe le le lengwe baleti ba ba selelago ba be ba leta ka bohlabela, ka leboa ba bane, le ka borwa ba bane. Baleti ba bane ba be ba bewa diphapošing tša bobolokelo letšatši ka letšatši, ba babedi phapošing ye nngwe le ye nngwe. 18Kgauswi le kgoro ya ka bodikela go be go le baleti ba bane go ipata le tsela, mme ba babedi ba le kgorong yeo. 19Ke ka moo kgorwana ya Korage le ya Merari di bego di abetšwe mediro ka gona.
20Balefi ba bangwe ba gabobona26:20 Phetolelo ye nngwe ya kgale e re “Balefi ba bangwe ba gabobona” Seheberu se re “Balefi, Ahia”. ba be ba hlokometše polokelo ya Tempele le dikabelo tše di filwego Modimo. 21Ladane, yo mongwe wa barwa ba Gershone, e bile rakgolokhukhu wa malapa a mangwe gotee le la Jeiele, morwagwe. 22Barwa ba bangwe ba babedi ba Ladane, Setamo le Joele, ba be ba hlokometše polokelo ya Tempele.
23Go ditlogolo tša Amramo le tša Jitsara le tša Hebrone le tša Usiele, 24Shubaele wa kgorwana ya Gershome, morwa wa Moshe, e be e le yena yo mogolo a hlokometše polokelo ya Tempele. 25Ba lešika la Balefi ba gabo ba be ba tswalana le Eliesere ka Shelomite, morwa wa Sikri, Sikri morwa wa Joramo, Joramo morwa wa Jesaya, Jesaya morwa wa Rehabia, Rehabia morwa wa Eliesere. 26Shelomite le ba lapa la gagwe ba be ba hlokometše dikabelo ka moka tše Kgoši Dafida, le dihlogo tša malapa, le balaodi ba madira a sekete le ba a lekgolo, le balaodi ba bangwe ba bego ba di abetše Modimo. 27Ba ile ba tšea tše dingwe tše ba di thopilego ntweng ba di beela gore di šomišwe ka Tempeleng. 28Shelomite le ba lapa la gagwe ba be ba hlokometše tšohle tše di bego di beetšwe go šomišwa ka Tempeleng, gotee le dikabelo tše di bego di tlišitšwe ke moprofeta Samuele, le Kgoši Saulo, morwa wa Kishe, le Abnere, morwa wa Nere, le Joaba, morwa wa Tseruya.
29Gare ga ditlogolo tša Jitsara, Kenania le barwa ba gagwe ba ile ba fiwa mediro ye e bego e sa amane le Tempele. E ile ya ba bangwaledi le baahlodi ba melato setšhabeng sa Israele.
30Gare ga ditlogolo tša Hebrone, Hashabia le ba makgolo a lesome le a a šupago ba meloko yabo, ka moka e le banna ba bokgoni, ba ile ba bewa go hlokomela tša sedumedi le tša pušo ka bodikela bja noka ya Jordane. 31Ka moka ga bona e be e le banna ba bokgoni medirong yeo. Jeria e be e le moetapele wa ditlogolo tša Hebrone. Ngwageng wa masome a mane wa ge Dafida e le kgoši go ile gwa nyakišišwa lešika le ditlogolo tša Hebrone, gomme bagale ba bagolo ba lapa leo ba hwetšwa ba dula kua Jasere, nageng ya Gileade. 32Kgoši Dafida a kgetha dihlogo tša malapa tša bokgoni tše dikete tše pedi le makgolo a a šupago melokong ya Jeria, gomme a ba bea gore ba hlokomele tša selegae le tša pušo mo Israele ka bohlabela bja noka ya Jordane, e lego naga ya Rubene le ya Gade le ya seripakgoro sa Manase sa ka bohlabela.


text:
161“Ke le boditše ditaba tše gore le se tlo kgeloga. 2Le tlilo rakwa disinagogeng. Go tla ba gwa tla nako ya gore ge motho a le bolaya a hlome nke ke gona ge a direla Modimo. 3Ba tla le hloriša ka mokgwa woo ka ge ba sa tsebe nna goba Tate. 4Ke le boditše ditaba tšeo gore ge nako ya tšona e fihla, le elelwe gore ke ile ka le botša.
“Ga se ka le botša ditaba tše mathomong, ka gobane ke be ke sa na le lena. 5Eupša bjale ke ya go yo a nthomilego, fela ga go le o tee mo go lena yo a mpotšišago gore na ke ya kae. 6Gomme bjale ka gore ke le boditše, le nyamile kudu. 7Ke le botša nnete ge ke re: Go tloga ga ka go a le hola, ka gobane ge nka se tloge Mothuši a ka se tle go lena. Fela ge nka sepela, ke tla mo roma a tla go lena. 8Gomme ge a tlile o tla kgodiša batho ba lefase gore tše ba di naganago mabapi le sebe, le mabapi le toka, le mabapi le kahlolo ga se tšona. 9Ga se tšona mabapi le sebe, ka gobane ga ba dumele go nna; ga se tšona mabapi le toka, 10ka gobane ke ya go Tate, gomme le ka se sa mpona; 11ga se tšona mabapi le kahlolo, ka gobane mmuši wa lefase le o šetše a ahlotšwe.
12“Ke sa na le taba tše dintši tše nka le botšago tšona, fela gonabjale le ka se di kgone. 13E tla re ge go tlile wona Moya wa go utolla therešo, wa le tsebiša therešo ka moka. Gape o tla be o sa ipolelele, o tla be o bolela tše o di kwago; o le begela le tše di sa tlilogo hlaga. 14O tla nkgodiša, ka gobane tše o tlago be o le botša tšona e tla be e le tše di tšwago go nna. 15Tšohle tše Tate a nago le tšona ke tša ka; ke ka lebaka leo ke rego tše Moya o tlago le botša tšona e tla be e le tše di tšwago go nna.”
16“Ka morago ga lebakanyana le ka se sa mpona, ya re ka morago ga lebakanyana la buša la mpona.”
17Ba bangwe ba barutiwa ba gagwe ba botšišana ba re: “O ra go reng ge a re ka morago ga lebakanyana re ka se sa mmona, ya re ka morago ga lebakanyana ra buša ra mmona, le ge a re ke ka gobane a eya go Tatagwe? 18O ra eng ge a re ‘lebakanyana’? Rena ga re tsebe gore o bolela ka eng.”
19Jesu a lemoga gore ba nyaka go mmotšiša, ka gona a re go bona: “Na le botšišana taba ye ke le boditšego yona ka re ka morago ga lebakanyana le ka se sa mpona, ya re ka morago ga lebakanyana la buša la mpona? 20Ruri, ruri, ke le botša gore le tla lla la golola, eupša batho ba lefase bona ba tla thaba; le tla nyama, fela manyami a lena a tla fetoga lethabo. 21Mosadi ge a belega o kwa bohloko, ka ge nako ya gagwe e fihlile; fela e re ge a seno belega a lebale bohloko bjola, ka lebaka la go thabela motho yo a tlilego lefaseng. 22Le lena gonabjale le nyamile, eupša ke tla le bona gape gomme le tla thaba; lethabo leo la lena le ka se le amogwe ke motho.
23“Mohlang woo le ka se mpotšiše selo. Ruri, ruri, ke le botša gore se le kago se kgopela Tate ka ge le le ba ka o tla le fa sona. 24Go fihlela bjale ga se la ka la kgopela selo le le ba ka. Kgopelang, gomme le tla fiwa, gore lethabo la lena e be le le feletšego.”
25“Ditaba tše ke le boditše tšona ka go swantšha. Nako e etla ye ka yona nka se sa le botšago ka go swantšha, ke tlago bolela le lena phaa ka Tate. 26Mohlang woo le tla kgopela Tate ka ge le le ba ka; ke ka lebaka leo ke sa rego nna ke tla le kgopelela go yena, 27gobane yena ka noši o a le rata. O le rata ka gobane le lena le nthata, le gona le dumela gore ke tšwa go yena. 28Ke tšwa go Tate ka tla lefaseng, gomme bjale ke tlogela lefase ke ya go Tate.”
29Ke mo barutiwa ba gagwe ba rilego go yena: “Bjale gona o bolela phaa, e sego ka go swantšha. 30Bjale re a tseba gore o motsebi wa tšohle; ga go nyakege gore o hlwe o botšišwabotšišwa. Ke sona se se dirago gore re dumele gore o tšwa o le go Modimo.”
31Jesu a ba fetola a re: “Eya, bjale le a dumela? 32Nako e etla, ebile e šetše e fihlile, mo bohle le tlilogo gašaganywa, mongwe le mongwe a ya ga gabo, la ntlogela ke le noši. Fela ga se gore ke noši, ka gobane Tate o na le nna. 33Ditaba tše ke le boditše tšona gore le beege dipelo ka ge le le ba tee le nna. Mo lefaseng le tla hlorišwa, fela le bete dipelo; nna lefase ke le paletše!”


text:
51Lena setšhaba sa Israele, theeletšang ge ke opela sefela sa go le llela ke re:
2Israele, kgarebe, o wele,
o wele wa go se sa tsoga!
O tlogetšwe nageng ya gabo,
a hloka wa go mo tsoša.
3Morena, Mong wa bohle, o re: “Motse wa Israele wo o tšwago dira ka bahlabani ba sekete o tla šalelwa ke ba lekgolo; wo o tšwago dira ka ba lekgolo o tla šalelwa ke ba lesome.”
4Morena o re go setšhaba sa Israele: “Etlang go nna, mme le tla phela. 5Bethele le se ye go rapela, Gilgale le gona le se ye, le ge e le go fetela Beresheba, gobane batho ba Gilgale ba lebanwe ke go išwa bothopša; motse wa Bethele le wona o tlilo fedišwa.”
6Eyang go Morena gomme le tla phela. Ge le sa ye o tla tla bjalo ka mollo wa hlaga a swielela setšhaba sa Israele. Mollo woo o tla tšhuma Bethele, gwa se be le motho wa go o tima. 7Lena le pherekanyago toka, le e gatakago ka maoto, le a ikobela.
8
38:31
Yo a hlodilego Selemela le Kgogamašego,
a fetošago kgampipi ya leswiswi seetša sa mosegare,
mosegare a o fetoša bošego,
a hlomišago meetse a lewatle,
a a neša godimo ga lefase,
leina la gagwe ke Morena.
9O ratha dikokotlagadi,
a fediša le dibo tša bona.10Etse ke lena bale ba go hloya yo a le solago kgorong, ba go šišimišwa ke yo a bolelago therešo. 11Le hlakiša bahloki la ba hlakola mabele a bona. Ka gona, dintlo tša maswika a go betlwa tše le ikagetšego tšona le ka se di dule; le beine ya go tšwa merareng ye mebose ye le ipšaletšego yona le ka se e latswe. 12Gape bokebeka bja lena bjo bontši le dibe tša lena tša go šiiša ke a di tseba. Le hlakiša baloki, le amogela tsogolekobong, mme le šitiša bahloki go direlwa ka toka kgorong. 13Ka gona, yo bohlale ke wa go ikhomolela mo mabakeng ano a mabe!
14Ikemišetšeng go dira tše di lokilego, e sego tše mpe, gore le tle le phele. Ke gona Morena Modimo Ramaatlaohle a tlago ba le lena, lena le ipotšago gore o na le lena. 15Hloyang tše mpe, le rate tše di lokilego, gomme le šetše gore dikgorong go ahlolwe ka toka. Mohlomongwe Morena a ka šokela mašaledi a setšhaba se.
16Ka gona Morena Modimo Ramaatlaohle o re: “Mapatlelong ka moka a motse go tla gololwa, le mekgotheng yohle ya motse go tla kwagala ‘Jo nna joo!’ Le balemi ba tla bitšwa gore ba tle ba llele bahu, ba be le bao ba lefetšwego go tlo lla. 17Ka dirapeng ka moka tša merara go tla ba le dillo. Tšohle tše di tla hlaga ge ke putla gare ga lena.”
18Go madimabe lena le hlolosetšego Letšatši la Morena! Na letšatši leo le tla le hola ka eng? Go lena e tla ba letšatši la leswiswi, e sego la seetša. 19Go tla swana le motho yo e ka rego a tšhaba tau a gahlana le bere! Goba monna yo e ka rego a fihla gae, a ithekga ka seatla lebotong gomme a longwa ke noga. 20Ga ke re Letšatši la Morena e tla ba leswiswi, e sego seetša; le tla fifala la se tage?
21
Morena o re: “Ke hloile menyanya ya lena ya sedumedi, mme ke a e gana, le diphuthego tša lena di a ntsheleka! 22Le ge le ntirela dihlabelo tša go tšhungwa ka moka, le ntlišetša le dikabelo tša bupi, ga ke di amogele; ga ke amogele le diruiwa tše le di nontšheditšego go tlo ntirela dihlabelo tša kagišano ka tšona. 23Homotšang dikoša tšeo tša lena tša mašata; ga ke nyake go kwa diharepa tša lena. 24A go upše go be le toka mme e ele bjalo ka noka, le boloki bo ele bjalo ka moela wo o sa pšhego.
25
“Lena setšhaba sa Israele, kgane mola le le lešokeng mengwaga ye masome a mane le be le ntirela dihlabelo le dikabelo? 26Le be le rwala Sikute, modimo wa lena wo mogolo, le Kijune, modimo wa lena wa naledi, e lego diswantšho tše le ipopetšego tšona. 27Ke ka lebaka leo ke tlago le iša bothopša nageng ye e lego ka kua ga Damaskose.” O realo, Morena, yo leina la gagwe e lego Modimo Ramaatlaohle.


text:
261-2
2 Dikr. 36:5-7
E rile ge Joyakime, morwa wa Josia, a sa tšo bewa kgoši ya Juda, Morena a re go Jeremia: “Ema ka lapeng la Tempele ya ka o begele batho ba ba tlago go rapela ba etšwa metseng ya Juda tšohle tše ke go laetšego tšona gore o ba botše. O se ke wa tlogela selo. 3Mohlomongwe setšhaba se ka go theeletša gomme sa tlogela mekgwa ya sona ye mebe. Ke mo ke tlago lesa masetlapelo a ke ikemišeditšego go ba otla ka ona ka lebaka la mediro ya bona ye mebe.”
4Morena a mpotša gore ke botše setšhaba ke re: “Nna, Morena, ke rile le ntheeletše le phethe melao ye ke le beetšego yona, 5le šetše tše di boletšwego ke bahlanka ba ka, baprofeta, bao ke bego ke fela ke ba roma go lena. Ga se la phetha tše ba le boditšego tšona. 6
Pes. 78:60
Jer. 7:12-14
Ge le ka no se di phethe, gona Tempele ye ke tla e dira se ke se dirilego Shilo,26:6 “Shilo” Lebelela Jer. 7:12. gomme ditšhaba tšohle tša lefase di tla kgatla motswiri ka leina la motse wo.”
7Baprista le baprofeta le setšhaba ka moka ba ile ba kwa Jeremia ge a bolela ditaba tšeo ka Tempeleng ya Morena, 8gomme ge a fetša go bolela tšohle tše Morena a bego a mo laetše go di botša setšhaba, baprista le baprofeta le setšhaba ka moka ba mo swara ba re: “O swanetše go bolawa! 9Ke go reng ge o bolela ka leina la Morena o re Tempele ye e tla swana le Shilo, le gona motse wo e tla ba mašope, gwa se dule motho go wona?”
Ya ba setšhaba se mmokanela gona moo Tempeleng ya Morena.
10E rile ge baetapele ba Juda ba ekwa se se diregilego, ba rotoga mošate ba ya Tempeleng gomme ba fihla ba dula Lesorong le Lefsa. 11Baprista le baprofeta ba nama ba re go baetapele le go setšhaba ka moka: “Monna yo o lebanwe ke go ahlolelwa lehu, ka gobane o porofetetše motse wo tše mpe. Le mo kwele ka tša lena ditsebe.”
12Ke mo Jeremia a rilego go baetapele ka moka le setšhaba ka moka: “Nna ke romilwe ke Morena gore ke porofete tšohle tše le kwelego ke di bolela ka Tempeleng ye le motseng wo. 13Ka gona, sokologang mekgweng ya lena ye mebe le go tše mpe tše le di dirago, gomme le theeletše Morena Modimo wa lena. Ke mo a tlago lesa masetlapelo ao a le boditšego gore o tla le otla ka ona. 14Ge e le nna, ke diatleng tša lena! Dirang ka nna se le bonago gore se lokile ebile se a swanela. 15Fela le tsebe gore ge le ka mpolaya, lena le badudi ba motse wo le tla be le ikobela molato wa go bolaya monna yo a se nago molato, ka gobane gabotsebotse yo a nthomilego go le botša taba tše ka moka ke Morena.”
16Ke mo baetapele le setšhaba ka moka ba boditšego baprista le baprofeta ba re: “Monna yo o boletše le rena ka leina la Morena Modimo wa rena; ga se a swanela go bolawa.”
17Bagolo ba bangwe ba setšhaba ba ema, ba re go batho ka moka ba ba bego ba kgobokane: 18
“Mola Hiskia e le kgoši ya Juda, moprofeta Mika wa Moreshete o kile a botša setšhaba ka moka sa Juda gore Morena Ramaatlaohle o rile:
“ ‘Sione e tla lengwa boka tšhemo,
Jerusalema e tla fetoga mašope,
le thaba ya Tempele e tla ba mmoto wa sethokgwa.’
19“Kgane Kgoši Hiskia le setšhaba ka moka sa Juda ba ile ba bolaya Mika? Na Hiskia ga se a boife Morena, a ithapeletša go yena, mme Morena a lesa masetlapelo ao a bego a ba boditše gore o tla ba otla ka ona? Bjale ge, rena re šetše re ikobela masetlapelo a a šiišago.”
20Go be go na le yo mongwe monna ba re ke Uria, morwa wa Shemaya, wa go tšwa Kiriate-Jearime, yo a bego a porofetela motse wo le naga ye tše mpe ka leina la Morena tša go swana le tše di bego di porofetwa ke Jeremia. 21Ge Kgoši Joyakime le madira a gagwe le bakgomana bohle ba ekwa tše Uria a di boletšego, kgoši a nyaka go bolaya Uria. Eupša Uria a re go kwa a tšhoga, gomme a tšhabela Egepeta. 22Kgoši Joyakime a roma Elnathane, morwa wa Akboro, le banna ba bangwe Egepeta ba go mo felesetša. 23Ba fihla ba swara Uria gona kua Egepeta, ba mo tliša go Kgoši Joyakime. Yena a laela gore a bolawe ka tšhoša, mme setopo sa gagwe se lahlelwe ka mabitleng a go bolokela bathofela.
24Eupša Jeremia o ile a se gafelwe setšhaba gore se mmolaye, ka gobane Ahikamo, morwa wa Shafane, o be a ema le yena.


text:
05/06/2019 09:16:16
Bomenetsa go mmuso legae goba mmaseipala o shitisha diterelo go batho
Bomenetsa go mmuso legae goba mmaseipala o shitisha diterelo go batho
Bomenetsa go mmuso legae goba mmaseipala o shitisha diterelo go batho
Maikemeishetsho a mmusousho legae/mmasipala ke go tlisha ditirelo go setshaba, efela ka le baka la bomenetsha, ba mmusho legae/mmasipala bawapalelwa. Maphelo a batho ba bantshi a ama ke ditirelo tsa mmusho wa legae goba bommasipala. Ditirelo tse bohlokwa go setshaba ke go fana: ka meetse, le mohlagatse, tirelo tsawa bophelo malapeng, mafelo a goithabisha le mibila. Segolo kuduthata ke gore bomenetsa bo ama ditirelo, efela setshaba a se lemoge gore mmusho wa legae/mmasipala o senya ga o fihla kae, gore gape ke bo mang ba baholegang ka bomenetsa? Setshaba se lebelela ka lehlakoreng la bo rrakgwebo goba bo rrakgwebo potlala fela, batlogela mmuso legae/mmaseipala.
Ditirello tsa motheo watse mmuso di nyakega mmuso magayeng go fitisha mmuso wa ditioropong. Mmuso legae/mmasepala ba palelwa ke go phethagatsa di tshepiso ka le baka la bomenetsa. Bomenetsa ka gare ga mmasipala goba go borakgwebo boraloka tema ye kgolo. Megabaru le go tloka botshepegi go babereki ba mmusho legae/mmasipala a hlohleletsa bomenetsa.
Ba maka a mang a dirago bomeonetsha botswelela pele ke a latelago:
Go hloka ma iekemiesetso a bo rapolotiki;
Go hloka bokgwari bjago bolaodi le bohlale;
Go sea obamele molao wa nagana ka bopara; le
Bo rrapolotiki banyaka go e hola bannoshi le ba .
Example
A mang a mabaka setshaba a se hlokomeleng gore go hlayela ga ditirello gotswa go mmasipala ke gorata tshelete, ba rekisa meshomo e bohlokwa, le gofa ba kgotsi le mmeloko ya bona meshomo ba sa swanela. Gape mmasipala a ka abela boradikgwebo goba borakgwebo potlana meshomo ka bomenetsha afetsha a nyaka tshelete go rakgwebo yo a filwego moshomo.
Se se ama ditirelo se tshabeng twii, ka gore rakgwebo a kase kgone go phethagatsa moshomo o tswileng matsogolong ka le baka la gore tshelete e fella gape gopatela bashoomedi ba mmasipala eseng ditirelo setjhabeng. A re lebeleleng mehlala ya bomenetsa dikgweding tse fitileng:
Madireng 1
Madireng 3
Go lwa le bomenetsa, mmuso legae/mmasipala o tswanetse o kgontishisha gore go hlonywa di poledisano le setshaba legae (Civil society) go bonagatsa maekarabelo. Bomenetsa ke bothata ba batho bohle, efela dikgato tsa gona diya fapafapana, bosenya go shomishana le go tsepan
Conclusion
Go hlokegago berekisana mmogo ka gara mmusolegae, setshaba ka kakaretso le ba molao. Goa kgonega gore mmasipala a kaonafatše le go oketsha ditirelo go setshaba ka go kaonafatsha tsebo le bokgone bja bona. Di tsela tsa mmuso legae/mmasipala go tiisa go fana ka ditirelo setshabeng ka tswanelo: - Go tseba dinyakwa tsa setshaba bo kaone; le go phatlalatsa ditsebiso ka mananego a mmuso legae a amang ditirelo.


text:
331Lenaneo le le latelago ke la maina a mafelo ao Baisraele ba hlomilego mešaša go wona ka morago ga ge ba tlogile Egepeta ba etilwe pele ke Moshe le Arone. 2Ka taelo ya Morena Moshe o be a ngwala leina la lefelo leo ba fihlago go lona nako ye nngwe le ye nngwe ge ba hloma mešaša.
3Setšhaba sa Israele se tlogile Egepeta ka letšatši la lesome le metšo ye mehlano la kgwedi ya mathomo ya ngwaga, letšatši le le latelago Paseka ya mathomo. Ka tšhireletšo ya Morena ba ile ba tloga motseng wa Ramsese Baegepeta ba ba bona gabotse. 4Ka nako yeo Baegepeta ba be ba boloka bašemane ba maitšibolo bao Morena a bego a ba bolaile. Ka go bolaya maitšibolo ao Morena o ile a otla medimo ya Baegepeta.
5Baisraele ba ile ba tloga Ramsese, ba yo hloma mešaša Sukote. 6Go tloga Sukote ba yo hloma mešaša Ethamo ka lešing la lešoka. 7Go tloga moo ba gomela morago Pi-Hagirote, ka bohlabela bja Baale-Tsefone, gomme ba yo hloma mešaša kgauswi le Migdolo. 8Ba tloga Pi-Hagirote ba tshela Lewatle la Mahlaka.33:8 “Lewatle la Mahlaka” Lebelela “Lewatlekhubedu” ka Lenanentšung. Ka morago ga go sepela matšatši a mararo lešokeng la Ethamo, ba yo hloma mešaša Mara. 9Go tloga moo ba ya Elime moo ba hlomilego mešaša, ka gobane go be go le methopo ya meetse ye lesome le ye mebedi, le mehlare ya mepalema ye masome a a šupago.
10Ba tloga Elime ba yo hloma mešaša kgauswi le kgogometšana ya Suez. 11Go tloga moo ba yo hloma mešaša lešokeng la Tsine. 12Go tloga moo ba yo hloma mešaša Dofka, 13mme go tloga moo ba yo e hloma Alushe. 14Ba tloga mo ba yo e hloma Refidime, moo go bego go se meetse a go nwa.
15-37Ge ba tloga Refidime ba eya thabeng ya Hore ba ile ba hloma mešaša mafelong a a latelago: lešokeng la Sinai, Kibrote-Taaba, Hatserote, Ritma, Rimone-Peretse, Libna, Risa, Kehelata, thabeng ya Shefere, Harada, Makhelote, Tahate, Terage, Mitika, Hashmona, Moserote, Bene-Jaakane, Hore-Gidgade, Jotobatha, Abrona, Etsione-Gebere, lešokeng la Tsine (ke go re Kadeshe), le thabeng ya Hore, mollwaneng wa naga ya Edomo.
38-39
Doit. 10:6
32:50
Ka taelo ya Morena moprista Arone a namela thaba ya Hore. A hlokafalela moo, a na le mengwaga ye lekgolo le masome a mabedi le metšo ye meraro, ka letšatši la pele la kgwedi ya bohlano ya ngwaga wa masome a mane ka morago ga ge Baisraele ba tlogile Egepeta.
40
Kgoši ya Arade ka borwa bja Kanana a kwa gore Baisraele ba etla.
41-49Ge ba tloga thabeng ya Hore ba eya melaleng ya Moaba ba ile ba hloma mešaša mafelong a a latelago: Tsalmona, Punone, Obote, maropeng a Abarime nageng ya Moaba, Dibone-Gade, Almone-Diblataima, thabeng ya Abarime kgauswi le thaba ya Nebo, le melaleng ya Moaba, mošola wa noka ya Jordane go lebana le Jeriko, gare ga Bethe-Jeshimote le Moedi wa Megohlo.
50Moo melaleng ya Moaba, mošola wa Jordane go lebana le Jeriko, Morena a fa Moshe 51ditaelo tše di latelago tša Baisraele: “Ge le tshela Jordane le tsena nageng ya Kanana, 52le rake badudi ka moka ba naga yeo. Le pšhatlaganye medimo yohle ya bona ya diswantšho ya matlapa le ya ditshipi, le phušole le dintotoma tšeo go tšona ba khunamelago medimo ya diswantšho. 53Le tšeeng naga yeo le dule go yona, ka gobane ke le fa yona. 54
Le aroleng naga go ya ka dikgoro le dikgorwana tše di fapanego ka go dira matengwa, le fe kgorwana ye e nago le batho ba bantši naga ye kgolo, mme kgorwana ya batho ba bannyane le efe naga ye nnyane. 55Eupša ge le ka se rake badudi ba naga yeo, bao ba šetšego ba tla ba bjalo ka dilabi tša go le fahla ka mahlong, goba meetlwa ya go le hlaba mahlakore, le gona ba tla lwa le lena. 56Ge le ka se ba rake, ke tla le dira se ke ikemišeditšego go ba dira sona.”


text:
Kgalekgale go be go na le phorokgohlo yo a bego a kgantšha mafofa a gagwe a maserolane a mabotse le molomo o moso wa go phadima. O be a dula mahlakanokeng ka thoko ga noka gomme a goeletša yo mongwe le yo mongwe yo a bego a ka mo theeletša, “Ntebelele! Ga se nna yo mobotse? Lebelela mafofa a ka a maserolane a go phadima! Bona gore molomo wa ka o phadima bjang mo letšatšing!’’”
Dinonyana tše dingwe le diphoofolo di be di sa rate phorokgohlo. O be a sa ikgantšhe fela, o be a swara diphoofolo tše dingwe gampe.
“Hei, Kwena!” a goeletša Phorokgohlo, “O na le meno a go befa kudu. Ke a magolo, a go kgopama gape a maserolane, ebile go na le nama ye nnyane mo gare ga ona! O a šišimiša! Ke a tshepa o duma okare nkabe o na le molomo wa botse go swana le wa ka!”
Kwena a sobelela ka meetseng gomme a nagana ka fao go bego go tlo ba botse ge nkabe Phorokgohlo a tantšwe gare ga meno a gagwe!
Ge nako ya Phorokgohlo ya go aga sehlaga e fihla, o ile a ikgantšha go swana le matšatši a mangwe. Legatong la go kgetha bjang bjo bonnyane le mahlakanoke le mafofa go swana le dinonyana tše dingwe, o topile diripa tša pampiri ya go phadima le diphuthelo tša go nkga bose tša go benya, a di aga sehlaga. O rile ge a fetša, sehlaga sa gagwe sa bekenya, le go phadima letšatšing. “Hei, ka moka ga lena,” gwa goeletša Phorokgohlo. “Lebelelang sehlaga sa ka! Ga se botse? Bonang gore se phadima bjang letšatšing!”
Khudu ye e bego e feta mahlakanokeng e ile ya ema gomme ya lebelela sehlaga sa go makatša sa Phorokgohlo. “Ga o dume ge nkabe o na le legae la go swana le la ka, Khudu?” gwa tswinya Phorokgohlo. “La gago ga le botse ebile le leša bodutu. Bona gore la ka le bekenya bjang.”
Khudu o ile a šikinya hlogo, “Ke kgotsofalela kgopa ya ka, Phorokgohlo. E dira gore ke dule ke bolokegile, gomme sa bohlokwa go nna ke sona seo fela.”
Morago ga fao, legotlwana la nageng le ile la okamela ka hlogo ya gagwe go tšwa mokgobong wa matlakala a go oma. Seripa sa foile ka sehlageng sa Phorokgohlo se ile sa tanya šedi ya gagwe. “Ijoo, Phorokgohlo, sehlaga sa gago se tagile kudu,” a kwakwaetša.
Phorokgohlo o ile a phurulla mafofa. “Ga go bjalo?” a realo ka boikgantšho. “Gase wa lapišwa ke go dula matlakaleng le dikotaneng tše ditsotho, Legotlo? Ntlo ya gago e laetša manyami le go se kgahliše.”
“Aowa, Phorokgohlo,” a realo Legotlo. “Ge o lekana le nna, o mo lenaneong la dijo la diphoofolo tše dintši. Ge ke sobelela tlase ka matlakaleng a ka, ga go yo a tla mponago, gomme se se thuša gore ke se jewe. Nka upše ka bolokega go na le go na le gore ke itshole.”
“Ke tshepa o no ba o na le mona,” Phorokgohlo a dupa mo moyeng ka molomo wa gagwe.
Bjale go be go na le noga ye kgolo ye e bego e robala kgauswi le noka nakong ka moka ya marega. Ge e tsoga, e ikwele e swerwe ke tlala, gomme ya ya go tsoma selo sa bose gore e je. E hweditše khudu ye nnyane e oretše letšatši. Khudu o lebeletše leleme la Noga la go nyedima gatee le mahlo a dipheta gomme a tsenya hlogo ka gare ga kgopa. Noga o ile a phophola Khudu ga mmalwa, efela go be go kwagala eke ke kgopa fela ya bothata, ka fao o ile a tšwela pele go tsoma seo a ka tsenyago meno a gagwe go sona.
Ka pejana Noga a bona Legotlo, yo a bego a topa dipeu le dilo tše dingwe tša bose gore a je ka matena. O ile a gagabela go yena, a leka gore a se dire lešata, efela lešata la ka mpeng ya gagwe le ile la mo senyeletša. Legotlo o ile a kitima ka lebelo a sobelela botlase bja mokgobo wa matlakala a gagwe a go oma. O dutše ka setu, a kgonthiša gore ga a dire lešata. Noga o ile a phophola matlakala gannyane, efela mpa ya gagwe e be e lla kudu bjale. O be a swerwe ke tlala kudu ka fao a bego a sa kgone go fetla matlakala ka moka a setšha sejo se sennyane bjalo ka Legotlo, ka fao o ile a fetela pele.
Gateetee o ile a ikhwetša a le nokeng. Gona fao, selo sa go makatša se ile sa tanya mahlo a gagwe. Se be se swana le sehlaga, se be se bekenya le go kganya seetšeng sa letšatši sa go phadima. Noga o bone Phorokgohlo a fofela ka sehlageng. “Go a tlaba gore nonyana e se leke go fihlela noga wa go swarwa ke tlala sehlaga,” Noga a ipotša.
O ile a khukhuna a batamela noka gomme a ya mahlakanokeng a lata sehlaga sa Phorokgohlo. Ka mahlatse, dinonyana tše dingwe di mmone a sa re o tsenya hlogo ka sehlageng le go ja nonyana ye nnyane, di ile tša tšhoga gomme tša lla sello sa temošo. Phorokgohlo o ile a tšwa ka sehlageng sa gagwe ka lebelo nako e sa dumela gomme a tšhaba. Efela Noga o ile a thula sehlaga sa botse sa felela fase, gomme sa thubega.
“Seo ke thuto, Phorokgohlo, ka gobane o a kgantšha,” dinonyana tše dingwe tša realo.
“Gomme lebelela!” nonyana ye nnyane a realo, “Mafofa a gago a fetogile ke a matsotho!”
Phorokgohlo o ile a lebelela mafofa a gagwe ka letšhogo. E be e le a matsotho ka nnete. O ile a jewa ke dihlong kudu. Ga se a nyaka go jewa fela, efela ntlo ya gagwe le yona e sentšwe gomme le mafofa a gagwe a maserolane a mabotse e be e le a matsotho a go tlwaelega, go swana le a dinonyana tše dingwe tše dintši.
Phorokgohlo o ithutile se sengwe. O ile a emiša go ikgantšha gomme a dira boloki diphoofolong tše dingwe. Le ge mafofa a gagwe a fetogile a ba a maserolane gape, le ga bjale, marega a mangwe le a mangwe e ba a matsotho gape go mo gopotša bošilo bja gagwe.
Phorokgohlo ye nnyane ya go ikgantšha
- Diriša letsopa, tlhama goba Phrestiki go hlama baanegwa ba ka kanegelong, goba o thale diswantšho tša bona o di ripe. Diriša baanegwa ba gago go anega kanegelo leswa ka tsela ya gago!
- Go na le dikanegelo tše dingwe tše o di tsebago tša go ba le dinoga le dinonyana? Go direga eng ka dikanegelong tše? Go na le dilo tša go swana le tša kanegelo ye?


text:
Baskin-Robbins
Baskin Robbins ke ketane ya lefase ka bophara ya lefelo la go rekiša ice cream yeo e nago le difranchise dinageng tša go feta tše 30. Go tšwa mafelong a 5800, a 2800 a theilwe United States. E hlomilwe ka 1953 ka go kopanywa ga dikgwebo tše pedi tše di aroganego tša ice cream tša Burt Baskin le Irv Robbins, bao e bego e le barwarre. Pele ga kopanyo, dikgwebo tše pedi tše di aroganego tša ice cream di be di bitšwa Burt’s Ice Cream Shop le Snowbird Ice Cream. Snowbird Ice cream e be e na le ditatso tše 21 ka nako yeo, yeo e bego e tumišwa bjalo ka padi le ye foreše.
Ka morago ga ge dikgwebo tše pedi di kopantšwe go ba Baskin-Robbins, yeo ka morago e bego e tla ba lefelo la go rekiša ice cream leo le tumilego lefaseng ka bophara, e ile ya kgoromeletša moano wa ‘ditatso tše 31.’ Baskin-Robbins e be e le ya boitlhamelo mokgweng wa yona wa go bea pele tshepedišo ya go tšea mehlala —go dumelela batho go latswa ditatso tše di fapa-fapanego tša ice cream ka khaba e pinki go fihlela ba hwetša tatso yeo ba e nyakago. Le gona, Baskin-Robbins e bile wa mathomo wa go tsebiša kuku ya ice cream setšhabeng.


text:
501
47:1-15
Mabapi le motse wa Babilone le naga ya Babilonia Morena o boletše ka molomo wa moprofeta Jeremia a re:
2“Tsebišang ditšhaba, di begeleng!
Hlomang sefoka le begeng ditaba!
Le se ke la di fihla, le re:
‘Babilone e a thopša!
Modimo wa yona, Bele,
o a nyatšwa!
Modimo wa yona, Merodake,
o nolega moko!
Medimo ya diswantšho ya Babilone e a gobošwa!
Dipheko tša gona di a pšhatlaganywa!’
3“Setšhaba sa go tšwa ka leboa se tletše go tlo hlasela naga ya Babilonia, gomme se tlo e fetoša lešoka. Batho ba tla tšhaba gotee le diphoofolo, gomme ga go yo a tlago dula moo.”
4Morena o re: “Mohla nako yeo e fihla batho ba Israele le ba Juda ba tla tla ba lla, ba nnyaka, nna, Morena Modimo wa bona. 5Ba tla botšiša tsela ya go ya Sione, ba napa ba leba gona. Ba tla itlemaganya le nna go ya go ile ka setlemo se se ka se kego sa kgaoga.
6“Setšhaba sa ka se be se le bjalo ka dinku tše badiša ba tšona ba di timeditšego kua dithabeng. Ba gerema le dithaba le meboto bjalo ka dinku tše di gakilwego ke lešaka. 7Ba be ba hlaselwa ke bohle ba ba ba hwetšago. Manaba a bona a re: ‘Se re se dirilego ga se phošo, ka gobane bona ba fošeditše Morena, yena toka ya ka mehla, yo borakgolokhukhu ba bona ba bego ba mmotile.’
8
“Tšhabang le tloge Babilonia! Etšwang ka nageng ya Bababilonia, le be bjalo ka diphooko tše di etilego mohlape pele! 9Ke ya go hlohleletša ditšhaba tše maatla tše di itirilego seboka tša hlasela Babilonia di etšwa nageng ya ka leboa. Di tla ema ka lethete go hlasela naga yeo mme tša e fenya. Ke bagale ba bokgoni, ba go thunya mesebe ka go nepa. 10Babilonia e tla thopelwa, gomme bohle ba ba e thopelago ba tla tšea tšohle tše ba di nyakago. Ke realo, nna, Morena.”
11“Lena bahudi ba tšhaba sa ka,
le thabile, le a ipshina,
le kgana bjalo ka sethole bjanyeng,
le letša dinko bjalo ka pere,
12eupša mmagolena Babilone
o tla kokobetšwa, a gobošwa.
Bababilonia e tla ba setšhaba se se nyatšegago gare ga tšona ka moka;
Babilonia e tla fetoga lešoka le le omilego mme le se nago meetse.
13Ka lebaka la go galefa ga ka
ga go motho yo a tlago dula Babilone;
e tla ba mašopešope;
mofetagona o tla gakgamala,
a kgotsa masetlapelo ohle a yona.
14“Lena boramesebe bohle,
emang ka lethete go dikologa Babilone.
Thuntšhang motse wa Babilone ka mesebe yohle ya lena,
ka gobane wona o mphošeditše,
nna, Morena.
15O hlabeleng mokgoši ka mathoko ohle!
Bjale Babilone e ineetše.
Dibo tša yona di pšhatlagantšwe;
merako ya yona e kgerešitšwe.
Ke itefeletša ka Bababilonia.
Ka gona le lena itefeletšeng ka bona,
le ba sware ka moo le bona ba ilego ba swara ba bangwe ka gona.
16Le bolayeng mobjadi yo mongwe le yo mongwe nageng ya Babilonia,
le mmunakasekele nakong ya puno.
Mofaladi yo mongwe le yo mongwe o tla boela go ba gabo;
motho yo mongwe le yo mongwe
o tla tšhabela nageng ya gabo go phonyokga tšhoša ya manaba.”
17“Setšhaba sa Israele se bjalo ka dinku tše di lelekišitšwego mme tša šwalalanywa ke ditau. Pele ba ile ba hlaselwa ke kgoši ya Asiria, ba tla ba hlaselwa ke Nebukadnesare, kgoši ya Babilonia. 18Ka lebaka la taba yeo nna, Morena Ramaatlaohle, Modimo wa Israele, ke tla otla kgoši ya Babilonia le naga ya gagwe ka mokgwa wo ke otlilego kgoši ya Asiria ka wona. 19Ke tla bušetša setšhaba sa Israele nageng ya sona bjalo ka dinku ge di bušetšwa mafulong a tšona. Ba tla ja tše di bjalwago thabeng ya Karmele le seleteng sa Bashane, ba tla ja ba khora le tše di bjalwago nageng ya dithaba ya Efraime le ya Gileade. 20Mohla nako yeo e fihla Baisraele ba ka se hwetšwe ba na le molato, le Bajuda ba ka se hwetšwe ba dirile sebe, ka gobane ke tla lebalela bao ke sego ka ba lesa ba bolawa. Ke realo, nna, Morena.”
21Morena o re:
“Hlaselang batho ba naga ya Merataime le badudi ba Pekode.
Ba gagareng molokwanarite.
Le phetheng tšohle tše ke le laelago tšona.
Ke realo, nna, Morena.
22Legoa la ntwa le a kwagala mo nageng,
gomme naga yohle e a senywa.
23Babilonia, noto ya lefase lohle,
ga se ka ge e robegile!
Ditšhaba di tšhošitšwe ke se se hlagetšego naga yeo.
24Wena, Babilonia,
etse o be o nthumola,
ka gona o tantšwe ke sefu se ke go theilego ka sona,
le ge moka o be o sa tsebe.
25Ke butše bobolokelo bja ditlhabano tša ka,
ka ntšha dibetša tša ge ke galefile,
ka gobane nna, Mong wa bohle,
Morena Ramaatlaohle,
ke na le mošomo wo ke swanetšego go o phetha kua Babilonia.
26E hlaseleng le etšwa ka mathoko ohle,
mme le bule matlolo a yona!
Le kgobeleng tše le e hutšego tšona di swane le mekgobo ya mabele!
Le senyeng naga!
Le se tlogeleng selo!
27Le bolayeng bahlabani ba gona ka moka!
A ba bolawe!
Batho ba Babilonia ke ba madimabe gobane tšatši la bona le fihlile,
yona nako ya gore ba otlwe.”
28“Ekwang ka mo batšhabi le bafaladi ba go tšwa nageng ya Babilonia ba begago motseng wa Jerusalema gore Morena Modimo wa rena o lefeletša tše Bababilonia ba di dirilego Tempele ya gagwe.
29
“Rapang boramesebe, bohle ba ba kgonago go šomiša bora le mosebe, gore ba hlasele motse wa Babilone. Dikanetšang motse mme go se phonyokge motho. Le o lefeletše tše o di dirilego, gomme le o sware ka mo o ilego wa swara batho ka gona, ka gobane o be o nkganyetša, nna, Mokgethwa wa Israele. 30Ka gona, mohlang woo masogana a wona a tla bolawa mabaleng a motse, le bahlabani bohle le bona ba tla fedišwa. Ke realo, nna, Morena.
31“Nna, Mong wa bohle,
Morena Ramaatlaohle,
ke lwa nago, mmamakokwana towe!
Letšatši la gago le fihlile,
yona nako ya gore o otlwe.
32Mmamakokwana towe,
o tla thetšwa wa gatlagana fase,
gomme ga go yo a tlago go tsoša.
Ke tla tšhuma metse ya gago,
gomme tšohle tše di go dikaneditšego di tla fedišwa.”
33Morena Ramaatlaohle o re: “Setšhaba sa Israele se gateletšwe, ešita le sona sa Juda. Bathopi ba bona ba ba dišitše kudu, gomme ba ba ganetša go tloga. 34Eupša Mohlakodiši wa bona ke yo maatla, leina la gagwe ke Morena Ramaatlaohle. Yena ka boyena o tla ba lwela gore ba dule nageng ya bona ka khutšo, badudi ba Babilonia bona khutšo ba e hloke.”
35Morena o re:
“Tšhoša a e šupe Babilonia,
e šupe badudi ba Babilonia,
e šupe babuši ba yona le bahlale ba bona.
36Tšhoša a e šupe didupe tša yona,
gore di se sa dupelela.
Tšhoša a e šupe dioka tša yona,
di tšhoge.
37Tšhoša a e šupe dipere le dikoloi tša yona,
le bahlabani ba yona ba ba thwetšwego,
ba hloke maatla ba etše basadi.
A molaodi a šupe matlotlo a yona ka tšhoša gore a thopše.
38Komelelo a e wele naga ya gona gore dinoka tša yona di pšhe,
ka gobane Babilonia ke naga ya medimo ya diswantšho,
gomme medimo yeo ya go šiiša e hlakantšha Bababilonia hlogo.
39
“Ke ka lebaka leo felo moo go tlago phela diphaga le diphukubje, le dimpšhe di tla dula gona. Batho ba ka se sa tsoga ba dutše gona, go tla dula go se na badudi go ya go ile. 40
Nna, Modimo, motse wa Babilone ke tla o fediša ka mokgwa wo nkilego ka fediša Sodoma le Gomora le metse ya kgauswi le yona, e lego gore go ka se sa tsoga go phetše motho moo. Go ka se sa tsoga go dutše motho. Ke realo, nna, Morena.
41“Tšhaba se se tšwago ka leboa se etla;
morafe wo maatla kua kgolekgole
le magoši a mantši ba itokišetša ntwa.
42Ba itlhamile ka mesebe le marumo;
ke ba sehlogo, ga ba na lešoko.
Ba kwagala bjalo ka lewatle le le bopago ge ba nametše dipere tša bona.
Ba itokišeditše go lwa le lena, Bababilonia.
43Kgoši ya Babilonia e kwele taba tšeo,
gomme e rephile matsogo,
e aparetšwe ke tlalelo,
e šokwa wa mosadi ge a belega.
44“Nna, Morena, ke tla ragoga bjalo ka tau ye e tšwago ka sethokgweng sa Jordane e hlasela dihuswane mafulong a kgauswi le moela, ka lelekiša Bababilonia nageng ya bona. Ke mo moetapele yo ke mo kgethago a tlago buša setšhaba. Ke mang yo a swanago le nna? Ke mang yo a ka ntshekišago? Ke moetapele mang yo a ka lwago le nna? 45Ka gona, theeletšang maano ao ke a logetšego motse wa Babilone, le se ke ikemišeditšego go se dira naga ya Bababilonia: Le bana ba bona ba tla gogoišwa, gomme setšhaba sohle se tla tšhoga. 46Mohla Babilonia e thopša go tla kwagala modumo wa rekemiša lefase, gomme mokgoši o tla kwewa ke ditšhaba.”


text:
141
Go be go šetše matšatši a mabedi pele ga Monyanya wa Paseka le wa Dinkgwa tše di se nago komelo. Baprista ba bagolo le boramangwalo ba be ba lakane go swara Jesu ka bohwirihwiri, gore ba tle ba mmolaye. 2Ba re: “E se be ka nako ya monyanya, gore setšhaba se se ke sa tsoša mpherefere.”
3
Jesu o be a le motseng wa Bethania, ka ga Simone, monna yo a bego a kile a swarwa ke bolwetši bja letlalo bja go mo tšhilafatša. Ya re Jesu a sa ja, mosadi yo mongwe a tla a swere sedibelo sa leswika le le bitšwago alapastere14:3 “alapastere” Ke leswika le boleta le le atišago go ba la mmala wa lebebe, mme le šomišwa go dira dipitša. se tletše senkgabose se se sego sa tswakwa sa theko ye kgolo sa narete,14:3 “narete” Senkgabose se se be se dirwa ka semela. a fihla a thuba sedibelo sela, mme a tšhela Jesu ka senkgabose seo hlogong. 4Ba bangwe ba ba bego ba le moo ba selekega, ba botšišana ba re: “O senyetšang senkgabose se? 5Etse se ka be se rekišitšwe dipapetlana tša silibera tša go feta tše makgolo a mararo, gomme tšhelete yeo ya fiwa badiidi!” Ya ba ba mo sola kudu.
6Jesu a re: “Mo leseng, le mo tshwenyetšang? Gape o ntiretše se sebotse. 7
Gobane badiidi le na le bona ka mehla, gomme le ka ba thuša nako ye nngwe le ye nngwe ge le rata; eupša nna le ka se be le nna ka mehla. 8Yena o dirile se a bego a se kgona; o tšhetše mmele wa ka ka senkgabose go o lokišetša poloko le ge nako e sešo ya fihla. 9Ruri, ke le botša gore gohle lefaseng mo Ebangedi ye e tlago begwa gona, go tla bolelwa le se mosadi yo a se dirilego, e le gore a fele a gopolwa.”
10Yo mongwe wa barutiwa ba Jesu ba lesome le metšo ye mebedi, yo leina la gagwe e bego e le Judase Iskariote, a ya go baprista ba bagolo gore a ba gafele yena. 11Bona ge ba di kwa, ba thaba, mme ba mo holofetša tšhelete. Ke moka Judase a thoma go nyaka nako ye e lebanego ya go gafela Jesu diatleng tša bona.
12Ka letšatši la pele la Monyanya wa Dinkgwa tše di se nago komelo, e lego letšatši leo ka lona go bego go hlabja dikwana tša Paseka, barutiwa ba gagwe ba mmotšiša ba re: “O nyaka gore re yo go lokišetša dijo tša Paseka kae?”
13Ke moka Jesu a roma barutiwa ba gagwe ba babedi, a re go bona: “Eyang motseng, mme le tla gahlanetšwa ke monna yo mongwe a rwele moeta wa meetse. 14Le mo latele go fihla mo a tsenago gona, gomme le botše monglapa leo le re: ‘Moruti o rile re tle re botšiše gore na phapoši yeo yena le barutiwa ba gagwe ba ka jelago Paseka ka go yona e kae.’ 15O tla le laetša phapoši ye kgolo ya ka godimo, ye e lokišeditšwego go jela. Le re lokišetšeng ka go yona.”
16Barutiwa bale ba tloga ba ya motseng, ba fihla ba hwetša go le bjalo ka ge Jesu a be a ba boditše, mme ba lokišetša Paseka.
17E rile ge e le mantšiboa Jesu a tla le barutiwa ba gagwe ba lesome le metšo ye mebedi. 18
Ya re ge ba dutše tafoleng ba eja, Jesu a re go bona: “Ruri, ke le botša gore yo mongwe wa lena yo a jago le nna o tlilo nkeka.”
19Barutiwa ba gagwe ba nyama mme ba mmotšiša ka o tee ka o tee ba re: “Kgane o ra nna?”
20Jesu a ba fetola a re: “Ke yo mongwe wa lena ba lesome le metšo ye mebedi, yo a šebago le nna ka thiswaneng. 21Morwamotho go tloga gona o tla tloga, ka ge Mangwalo a Makgethwa a realo; eupša go madimabe yo a ekago Morwamotho! Go ka be go bile kaone ge motho yoo a ka be a se a ka a tswalwa!”
22Ya re ge ba eja, Jesu a tšea senkgwa, a tumiša Modimo, a mo leboga,14:22 “a tumiša Modimo, a mo leboga” goba “a se šegofatša” a se ngwathaganya, a se fa barutiwa ba gagwe a re: “Tšeang le jeng, se ke mmele wa ka.”
23A tšea le senwelo, a leboga Modimo, a ba neela sona, mme ba se nwa bohle ka go šielana. 24
Jer. 31:30-33
Yena a re: “Se ke madi a ka ao a tiišetšago kgwerano ya Modimo, ao a tšhollelwago ba bantši. 25Ruri, ke le botša gore nka se sa nwa beine go fihlela mohla ke enwa ye mpsha legodimong.”
26Ge ba seno opela sefela sa tumišo, ba tšwa ba ya Thabeng ya Mehlware.
27
Jesu a re go bona: “Ka moka ga lena bošegong bjo le tla ntšhabela, ka gobane Mangwalo a Makgethwa a re: ‘Ke tla bolaya modiša, gomme dinku tša gagwe tša šwalalana.’ 28
Eupša e tla re ge ke tsogile bahung, ka le tlogela pele go ya Galilea.”
29Petrose a re go yena: “Le ge bohle ba ka go tlogela, nna nka se go tlogele.”
30Jesu a re go yena: “Ruri, ke go botša gore lehono, gona bošegong bjo, e tla re mokoko o sešo wa lla la bobedi, wa be o ntatotše gararo.”
31Petrose a boeletša a tiišitše le go feta a re: “Nna nka se tsoge ke go latotše, le ge eba e ka ba gore ke hwe le wena!”
Le barutiwa ba bangwe ka moka ba realo.
32Ka morago Jesu a ya le barutiwa ba gagwe lefelong le lengwe le le bitšwago Getsemane, gomme a re go bona: “Dulang mo, ke sa ya go rapela.” 33A tloga le Petrose le Jakobose le Johanese, mme a thoma go gakanega le go tlalelwa, 34gomme a re go bona: “Ke nyamile la go hwa. Dulang mo le letele.”
35Ke moka a ya pejana, a itahlela fase, a rapela gore, ge go kgonega, a hlakodišwe nakong yeo ya go tlalelwa. 36A rapela a re: “Tate, Tate, wena ga o palelwe ke selo. Hle, tloša senwelo se sa tlaišego mo go nna; fela go se phethege ya ka thato, go upše go phethege ya gago.”
37Ge a boa a hwetša barutiwa bale ba gagwe ba bararo ba robetše. A re go Petrose: “Simone, na o robetše? O šitilwe ke go itiša le nna lebakanyana fela? 38Letelang le rapele, gore le se lekwe. Ge e le maikemišetšo ona le nawo, fela le a palelwa.”
39A boelela a yo rapela, a boeletša ona mantšu ale. 40Ge a boela go barutiwa ba gagwe, a ba hwetša ba ile ka boroko gape, ka gobane ba be ba potuma kudu, ebile ba sa tsebe se ba ka mmotšago sona.
41Ge a boa la boraro, a re go bona: “Na le sa robetše, le a khutša? Ga go sa kgonega, nako e fihlile. Bonang, Morwamotho o gafelwa diatleng tša badiradibe. 42Emang, re sepeleng! Bonang, monna yo a nkekago o šetše a batametše!”
43Jesu a re a sa bolela, Judase, e lego yo mongwe wa barutiwa ba gagwe, a fihla a na le lekoko le legolo le le itlhamilego ka ditšhoša le melamo, le romilwe ke baprista ba bagolo, le boramangwalo, le bagolo ba setšhaba. 44Moeki o be a lakane le lekoko leo, a ba boditše a re: “Monna yo ke tlago mo atla, ke yena, le mo sware, le tloge naye le mo dišitše.”
45Judase ge a fihla a ya go Jesu, mme a re go yena: “Thobela, Moruti!” Gomme a mo atla. 46Ke moka ba swara Jesu ba mo tiiša. 47Yo mongwe wa bao ba bego ba eme moo a khwamola tšhoša ya gagwe, a rema mohlanka wa Moprista yo Mogologolo ka yona, a mo kgaola tsebe. 48Jesu a re go bona: “Le reng le tlile ka ditšhoša le melamo go ntshwara mo nkego ke nna mohlakodi? 49
21:37
Tšatši le lengwe le le lengwe ke be ke eba le lena ka Tempeleng ke ruta batho, gomme le sa ntshware. Eupša tše di direga gore go phethege Mangwalo a Makgethwa.”
50Ke moka barutiwa ba gagwe bohle ba mo tlogela, ba tšhaba.
51Lesogana le lengwe la mo latela le se la apara selo mmeleng, ge e se lešela. Ya re ge ba re ba a mo swara, 52a tšhaba a hlobotše, a tlogela lešela lela.
53Jesu a išwa go Moprista yo Mogologolo, moo go bego go kgobokane baprista ba bagolo ka moka, le bagolo ba setšhaba ka moka, le boramangwalo ka moka. 54Petrose a ba latela a le kgojana, a ba a yo tsena ka lapeng ga Moprista yo Mogologolo, gomme a fihla a dula fase le baleti a ikomoša mollong. 55Baprista ba bagolo le Kgorokgolo ka moka ba nyaka bohlatse bjo ba ka pharago Jesu ka bjona gore ba tle ba mmolaye, eupša ba bo hloka. 56Dihlatse tše dintši di be di mo phara ka maaka, fela bohlatse bja bona bo sa kwane.
57Ba bangwe ba ema ba mo phara ba re: “Rena re mo kwele a re: 58
‘Ke tla kgereša Tempele ye ya go agwa ke batho, ka aga ye nngwe ka matšatši a mararo ye e sego ya agwa ke batho.’ ” 59Fela le bona bao bohlatse bja bona bo be bo sa kwane.
60Moprista yo Mogologolo a emelela a ya ka pele ga bona ka moka, a botšiša Jesu a re: “Na ga o iphetolele? O reng ka se ba go beago molato ka sona?”
61Eupša Jesu a no ikhomolela, a se fetole selo.
Moprista yo Mogologolo a mmotšiša gape a re: “Na ke wena Mesia, Morwa wa Modimo Motumišwa?”
62
Jesu a mo fetola a re: “Ee, ke nnaena. Gomme ka moka le tla bona Morwamotho a dutše ka letsogong la go ja la Ramaatlaohle a etla ka maru.”
63Ke moo Moprista yo Mogologolo a gagotšego diaparo tša gagwe a re: “Dihlatse re sa di iša kae? 64
Le ikwetše ka bolena ge a nyefola Modimo. Bjale le reng ka yena?”
Bohle ba mo tšwa ba re: “O lebanwe ke lehu!”
65Ba bangwe ba mo tshwela ka mare, ba mo khupetša sefahlego, ba mo itia ka matswele, ba re go yena: “Ka ge o le moprofeta re botše gore o itiilwe ke mang!” Le baleti ba mo faphola ka dintahle.
66E rile ge Petrose a sa dutše ka kua fase ka lapeng gwa tla modiredi yo mongwe wa mosetsana wa Moprista yo Mogologolo. 67Ge a bona Petrose a ikomoša, a mo tomolela mahlo a re: “Le wena o be o na le Jesu wa Nasaretha.”
68Fela Petrose a latola a re: “Tše o di bolelago nna ga ke di tsebe ebile ga ke di kwešiše.” A napa a ya seferong sa lapa. Ya ba mokoko o a lla.14:68 Dingwalwakaseatla tše dingwe ga di na le “Ya ba mokoko o a lla.”
69Modiredi yola ge a bona Petrose moo, a boeletša a botša ba ba emego fao a re: “Yo ke yo mongwe wa bona.” 70Fela Petrose a latola gape.
Ka moragonyana ga fao ba ba emego naye ba buša ba re go yena: “Ka kgonthe o yo mongwe wa bona, gobane le wena o Mogalilea.”
71Ke moka Petrose a thoma go rogana le go ikana a re: “Monna yoo le bolelago ka yena ga ke mo tsebe!”
72Ka yona nako yeo mokoko wa lla la bobedi, gomme Petrose a elelwa sela Jesu a ilego a mmotša sona a re: “Pele mokoko o lla la bobedi o tla be o ntatotše gararo.” A napa a thoma go lla.


text:
621Ke tla dula ke tutuetša Jerusalema,
nka se homole pele Sione e phološwa.
Ge seo se direga, letšatši le lefsa le tla hlabela Jerusalema,
gomme tlhakodišo ya yona ya bonega bjalo ka serumola se se tukago.
2Wena, Jerusalema,
ditšhaba di tla bona ge o hlakodišwa!
Magoši ohle a tšona a tla bona letago la gago.
O tla thewa leina le lefsa,
leina le o le filwego ke Modimo ka noši.
3O tla swana le mphapahlogo wo mobotse ka diatleng tša Morena,
goba seala sa bogoši ka seatleng sa gagwe.
4O ka se sa bitšwa “Molahlwa”,
le naga ya geno e ka se sa bitšwa “Motlogelwa”.
Leina la gago le lefsa e tla ba “Mokgahla-Modimo”.
Naga ya geno go tla thwe ke “Monyalwa”,
ka gobane o kgahla Modimo,
gomme nageng ya geno o tla swana le monyadi.
5Bjalo ka ge lesogana le nyala kgarebe, yo a go agilego o tla go nyala.
Bjalo ka ge monyadi a thabela monyadiwa wa gagwe,
le wena Modimo wa gago o tla go thabela.
6Mo merakong ya gago, Jerusalema,
ke beile baleti;
bošego le mosegare ga se ba swanela go homola.
Ba swanetše go gopotša Morena dikholofetšo tša gagwe ba sa kgaotše.
7Ba swanetše go mo šala morago go fihlela a tsošološa motse wa Jerusalema,
mme a o dira motse wo lefase le o retago.
8Morena o ikanne,
gomme ka maatla a gagwe a magolo o tla phetha keno ye:
“Nka se sa lesa mabele a lena e eba dijo tša manaba a lena,
mme le bašele ba ka se sa le nwela beine ye le itapišitšego ka go e dira.
9Eupša lena le bunnego mabele le tla a ja, la reta Morena.
Lena le futšego diterebe le tla nwa beine
ka dikgorong tša Tempele ya ka.”
10Etšwang motseng, lena batho ba Jerusalema,
etšwang le yo phulela magagabolena a a boago tsela!
Phulang tselakgolo, e phuleng,
le tlošeng maswika!
Hlomang sefoka, gore batho ba Juda ba ba lego ditšhabeng tše dingwe ba se bone!
11
Kut. 22:12
Morena o begela lefase ka moka o re:
“Botšang batho ba Jerusalema
gore Morena o tlilo le phološa,
o tla le batho ba a ba hlakodišitšego.”
12Le tla bitšwa “Setšhaba se Sekgethwa”, “Bahlakodišwa-ke-Morena”.
Jerusalema yona e tla bitšwa “Mmamoratwe wa Morena”,
“Motse wo Modimo a sego a o lahla”.


text:
Lepokoso la Dinotshi la Balemi bja Bafsa
© Ivan Leroy Brown, Beegin
Ge o thoma poloko ya dinotshi molemi wo mofsa o hloka lefelo la tšona. (Hive)/lefelo la dinotshi ke moo dinotshi di tla dulago gona, go godiša bana ba bafsa, go bokolo mae a tšona, le go tšweletša todi le dilo tše dingwe tša dijo. Dikholoni tša dinotshi le tšona di nyaka go išwa go lefelong la tšona, go tšwa go polaseng ye nngwe go ya go ye nngwe ka mabaka a tulafatšo.
O ka thoma ka lepokoso la dinotshi le šomilego, o ka dira lepokoso ka bowena goba o reka ditlabakelo e be o di kopanya ka bowena (ke mošomo wo mogolo). Bokaone ke go reka lepokoso le lefsa. Bontši bja balemi ba dinotshi mo Afrika Borwa ba šomiša mapokoso a (langstroth), ao a dirilwego ka dikgong tša mophaene. Gonabjale bontši bja mapokoso a dinotshi a dirwa ka dikota tša mo lewatleng, gomme di tiile go feta dikota tša go tlwaelega.
Mapokoso a khonkhoriti le dipolastiki a ka ba dikgetho tše dingwe ka ge le ona kgona go dula sebaka se se telele. Mapokoso a dinotshi a go dirwa ka polastiki a hlamilwe gabotse eupša a tura.
lepokoso la Dinotshi le šomilego
Go reka goba lepokoso la dinotshi leo le šomišitšwego le ka tšweletša malwetši mo kholoning ya gago ka fao go bohlokwa go hlwekiša lepokoso le šomišitšwego. Dirišwa tša lepokoso di ka hwekišwa ka dikhemikhale tša esiti, go swana le hypochloride le esiti ya acetic goba di ka šomiša serumula goba le ka lekolwa gabotse. Mo Afrika Borwa, mapokoso a dinotshi ka moka a lekolwa goba a tsentšhwa ka gare ga Waksol ya go fiša kudu goba parafene go šireletša dikgong. O hlokomele ge o diriša waksol go mapokosong. Mohlomongwe o kgopele keletšo go mokgatlo wa balemi bja dinotshi.
Lepokoso la Dinotshi le Kaone la Balemi ba Bafsa
Lepokoso la dinotshi le na le ngwako wa lapa ka fase gomme le na le diforeime tša dikgong tše lesome ka ngwakong. Tlhako ye nngwe le ye nngwe e na le lesela la go tsina go thuša dinotshi go thoma go aga lakane la go tshina. Godimo ga ngwako, o oketša ka ngwako wo mogolo (ka sekhurumelo godimo) woo le ona o na lego diforeime tše lesome ka lekane le le nnyane la go tshina. O ka ba le meago ya supha ye mararo le ye mehlano. Todi e bunwa go tšwa go diforeime tše tša go swara ditodi (super frames).
Go thibela dinotshi go bea mae ka gare ga supha, o ka bea khupetšo ya nnete (plastiki goba tshipi) magareng ga ngwako le meagong wa supha. Notshi ye tshadi – yeo e lego ye nnyane go feta Nontshi ya kgošigadi – e kgona sepela gabonolo magareng ga nnete. Ka nako ye nngwe melaba ya modula e ka dirišwa bjalo ka tseno ya ngwakong. Melaba ye e kgoboketša modula go tšwa go dinotshi ge di boela ngwakong. Modula o swanetše go kgoboketšwa ka mehla e be o kgahlwa go šomišwa ka moragonyana bjalo ka tlaleletšago ya proteine ye golo ya furu ya notsi ya kgošigadi le ka nako ye go hlokegago dijo.
Ga se balemi ba dinotshi ka moka bao ba dumelelana le tšhomišo ya melaba a modula. Ba bangwe ba nagagana gore e fokotša kgoboketšo ya todi le mosepelo wa dinotshi go lepokosong. Go šišinywa gore o bee lepokoso la dinotshi la gago godimo ga seswaro sa go ema goba ditena - ga ya swanele go dula fase. Ga se fela go o thuša ge o šoma ka lons, eupša gape e tla thuša go šitiša ditlhaselo go tšwa go dikhunkhwane tša go abula le dikokoni. Khamphani ya ditlhamo Bee Ware e šišinya gore o tlole kirisa ya dikolo mo diswarong goba diteneng go thibela tšhošane go hlasele lepokoso; o se ke wa bea lepokoso godimo tlhaka. Bea lepokoso mo moriting wa go lekana 60% mo nakong ya selemo.
O Ka reka kae Mapokoso a Dinotshi?
Dira dinyakišišo gore o ka reka kae mapokoso a boleng bjo bokaone le ditlhamo goba ikopanye le leloko la mokgatlo wa selegae ba ka go fa keletšo ka go reka mapokoso. Gape, o ka kgona go reka mapokoso go tšwa go balemi ba go itemogelwa. Godimo ga moo, keletšo ya bona le boeletši di bohlokwa ge le gona o thoma. Reka mapokoso a dinotshi le didirišwa tša mapokoso go tšwa go ba le dikhamphani tša ditlhamo tša dinotshoi le dikhamphani tša temo tšeo di ka hwetšwagalago mo Afrika Borwa.
Translated by Lawrence Ndou